**Предварителна оценка на въздействието на проекта на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив:**

|  |  |
| --- | --- |
| Елементи на оценката | Аргументация |
| Основания за  иницииране  на промени | Обнародваният в бр.60 от 07.07.2020г. на ДВ Закон за изменение и допълнение на Закона за автомобилните превози вменява на кметовете на общини задължението да издават удостоверения за регистрация на търговци за извършване на таксиметров превоз на пътници, както и да отразяват промени в данните на издадените удостоверения или прекратяването на такива. Съгласно разпоредбите на Закона за местните данъци и такси за този вид административни услуги следва да се заплащат такси. Чл.46а от Наредбата за определянето и администрирането на местните такси и цени на услуги на територията на община Пловдив предвижда, че таксите, дължими за предоставени от общинската администрация услуги, се съдържат в Приложение № 5 към Наредбата. Поради тези причини е наложително изменението и допълнението на цитираната Наредба, с оглед привеждането й в съответствие с приетите от Народното събрание законодателни промени, като Приложение № 5 ще бъде допълнено с такси за следните административни услуги: ***за издаване на удостоверения за регистрация за извършване на таксиметров превоз на пътници; за промяна в обстоятелствата по издадените удостоверения, за промяна в списъка на водачите към издадените удостоверенията за регистрация и за издаване на дубликат на удостоверение***. |
| Заинтересовани  групи | Засегнати от предстоящите промени в Наредбата за определянето и администрирането на местните такси и цени на услуги на територията на община Пловдив са търговците, желаещи да се регистрират на територията на общината, за да извършват таксиметров превоз на пътници, както и водачите, включени в списъците към удостоверенията, издадени на името на такива търговци. |
| Анализ на разходи и  ползи | С настоящата промяна в Наредбата за определянето и администрирането на местните такси и цени на услуги на територията бюджетът на община Пловдив ще се увеличи с постъпленията във връзка със заплащането на горепосочените административни услуги. От друга страна, промяната в Наредбата не изисква сама по себе си разходването на допълнителни бюджетни средства. |
| Административна тежест и структурни  Промени | Изменението и допълнението на Наредбата за определянето и администрирането на местните такси и цени на услуги на територията на община Пловдив не налага възникването на структурни промени или поемането на административни тежести. Новите услуги ще се предоставят от ОП „Организация и контрол на транспорта“, поради което предприятието ще извършва и събирането в полза на община Пловдив на приходите от предоставените на услуги. |
| Въздействие върху нормативната  уредба | Необходимостта от непосредствени промени в други нормативни актове в резултат от приемането на Наредба за изменение и допълнение на Наредбата за определянето и администрирането на местните такси и цени на услуги на територията на община Пловдив се изразява в промяната на Правилника за устройството и дейността на ОП „Организация и контрол на транспорта“ чрез допълване предмета на дейност, както и правомощията на Директора на предприятието. Промяната е необходима предвид обстоятелството, че издаването на удостоверенията по чл.12 от Закона за автомобилните превози ще се осъществява от посоченото предприятие. |